R50 000 skadevergoeding vir huishulpArgieffoto ŉ Huishulp gaan R50 000 skadevergoeding ontvang nadat ŉ verkoper haar ŉ rassistiese term toegesnou het tydens ŉ woordewisseling. Landdros Jerome Koeries het Vrydag in die gelykheidshof aan Andre van Deventer gesê hy het geen respek vir ander nie, en ook nie enige respek vir ŉ vrou nie. Nomasomi Gloria Kente het die saak by die gelykheidshof ingedien ná die voorval in Junie 2013. Volgens Koeries het Van Deventer nie enige berou getoon tydens die hofverrigtinge nie. Kente was in daardie stadium die voltydse huishulp by Mariechen Pienaar se huis en dit was ook deel van haar plig om na Pienaar se klein kindertjies om te sien. Sy het by Pienaar se huis gewoon. Kente het glo die betrokke dag om 18:00 vir Van Deventer gevra of hy na die kinders sal omsien terwyl sy gaan stort. Pienaar het intussen teruggekeer van die werk af terwyl Kente nog in die stort was, en sy en Van Deventer het begin baklei omdat Van Deventer na die kinders moes omsien. Nadat sy uit die stort geklim het, wou Kente weet of sy die oorsaak van die woordewisseling was. Van Deventer het op haar begin skree en haar herhaaldelik die k-woord genoem. Hy het ook gesê hy “haat alle k******” en hy haat haar. Van Deventer het tydens ŉ vorige geleentheid Kente ook só mishandel en sy het ŉ kriminele klag teen hom aanhangig gemaak. Hy het uiteindelik ŉ skulderkenningsboete betaal. Volgens die landdros het dit Kente ontmoedig en sy het nie weer polisie toe gegaan nie. Ná die voorval verlede jaar, het sy die Menseregtekommissie genader wat die saak na die Kommissie vir Versoening, Bemiddeling en Arbitrasie verwys het. Die klag het uiteindelik tot die regstappe in die gelykheidshof gelei. Peter Williams, Kente se prokureur, het die hof Vrydag gemaan om skadevergoeding van R100 000 aan sy kliënt toe te staan, maar Van Deventer het aan die hof gesê sy finansies is in ŉ benarde toestand en hy sukkel selfs om huur te betaal. Hy verdien glo net ŉ basiese salaris plus kommissie en het aangevoer hy het nie vanjaar baie goed gevaar nie. “Dit was ŉ vreeslike jaar want my kriminele saak was elke dag vir twee tot drie weke lank in elke koerant,” het hy gesê. “Ek moes die afgelope jaar en ŉ half elke maand minstens twee keer in die hof verskyn.” Volgens Van Deventer het hy nie enige spaargeld nie. “Ek het nie eers R500 nie, wat nog te sê van R100 000.” Hy het glo op die betrokke dag ŉ liter bier gedrink, maar die hof het dit verwerp as ŉ verskoning vir sy gedrag. Die hof het ook sy bewering, dat hy slegs die k-woord “een keer of twee keer in ŉ baie lang tyd” gebruik het, verwerp. “Die gedrag is dié van ŉ wit man teenoor ŉ swart vrou. Die woord is gebruik om haar te verkleineer, te verneder en seer te maak,” het landdros Koeries gesê. Hy het gesê Van Deventer het die Gelykheidswet oortree en sy gebruik van dié aanstootlike woord kom neer op haatspraak en teistering. Klik hier om die verloop van die saak op Maroela Media te volg.